|  |  |
| --- | --- |
| democritos%20head | **ΔΗΜΟΚΡΙΤΕΙΟ ΠΑΝΕΠΙΣΤΗΜΙΟ ΘΡΑΚΗΣ****ΠΟΛΥΤΕΧΝΙΚΗ ΣΧΟΛΗ ΞΑΝΘΗΣ****ΤΜΗΜΑ ΜΗΧΑΝΙΚΩΝ ΠΕΡΙΒΑΛΛΟΝΤΟΣ****Εργαστήριο Οικολογικής Μηχανικής & Τεχνολογίας** |

**FIGARO : ΚΑΙΝΟΤΟΜΙΑ ΓΙΑ ΤΗΝ ΓΕΩΡΓΙΑ, ΚΕΡΔΟΣ ΓΙΑ ΟΛΟΥΣ**

Όταν ο γεωργός με λιγότερο νερό θα μπορεί να παράγει περισσότερα και καλύτερα προϊόντα

Καθημερινά ο κάθε αγρότης αποφασίζει για το πότε, το πόσο και το που θα πρέπει να αρδεύσει τη καλλιέργειά του. Έως σήμερα, οι αποφάσεις αυτές λαμβάνονταν με βάση την εμπειρία του, κάποια στοιχειώδη μετεωρολογική πρόβλεψη ή καθορίζονταν από την δυνατότητα πρόσβασής του σε νερό, κυρίως από ομαδικές γεωτρήσεις ή αρδευτικά δίκτυα. Παράλληλα, οι περισσότεροι αγρότες θεωρούν ότι ο χρόνος, η ποσότητα και η ομοιομορφία της άρδευσης δεν επηρεάζουν σημαντικά τη παραγωγή τους. Σήμερα, επιστημονικά δεδομένα δείχνουν ότι η αγροτκή παραγωγή μπορεί να αυξηθεί τόσο ποσοτικά όσο και ποιοτικά, ενώ παράλληλα να ελλατωθεί η αρνητική περιβαλλοντική επίπτωση από την υπεράρδευση και το γεωργικό κόστος παραγωγής να μειωθεί, εφόσον ο προγραμματισμός των αρδεύσεων γίνεται με επιστημονικό τρόπο. Αυτό απαιτεί την παρακολούθηση της ανάπτυξης των φυτών, της διαθέσιμης εδαφικής υγρασίας και την μετεωρολογική πρόβλεψη σε επίπεδο καλλιέργειας. Η διαδικασία αυτή αποτελεί μέρος της **Γεωργίας Ακριβείας**, ονομάζεται **Άρδευση Ακριβείας** και είναι η σύγχρονη χαμηλού κόστους μέθοδος άρδευσης καλλιεργειών.

Βιώσιμη και Αποδοτική Άρδευση για την Γεωργία, Καλύτερη Ζωή για Όλους

Το Δημοκρίτειο Πανεπιστήμιο Θράκης σε συνεργασία με την Ισραηλινή πολυεθνική εταιρεία Netafim, τον Παγκόσμιο Οργανισμό Τροφίμων (FAO), τα Πανεπιστήμια του Aarhus (Δανία), της Βαλένθια (Ισπανία), της Λισσαβώνας (Πορτογαλία), της Μπολώνια (Ιταλία) καθώς και σημαντικός αριθμός ευρωπαϊκών εταιρειών παραγωγής λογισμικού, συμμετέχει από το 2012 σε ένα καινοτόμο ερευνητικό πρόγραμμα γνωστό με το ακρωνύμιο FIGARO, χρηματοδοτούμενο από το 7ο Πρόγραμμα Πλαίσιο Έρευνας και Καινοτομίας της Ευρωπαϊκής Ένωσης με διάρκεια τεσσάρων ετών, έως τον Οκτώβριο 2016. Στο πλαίσιο αυτού του Προγράμματος το εργαστήριο Οικολογικής Μηχανικής και Τεχνολογίας του Τμήματος Μηχανικών Περιβάλλοντος του ΔΠΘ πραγματοποίησε τριετές πείραμα άρδευσης ακριβείας σε αγρό ο οποίος καλλιεργούνταν με βαμβάκι συμβάλλοντας στην ανάπτυξη ενός διαδικτυακού εργαλείου παροχής εξατομικευμένων προγραμμάτων άρδευσης, με βάση τη καλλιέργεια, τη φάση ανάπτυξης του φυτού, το εδαφικό τύπο και τις προβλεπόμενες τοπικές μετεωρολογικές συνθήκες. Καθώς το πειραματικό στάδιο του Προγράμματος ολοκληρώθηκε με επιτυχία στόχος του ΔΠΘ είναι η διάδοση πρώτα στους αγρότες της περιοχής μας της χρήσης της τεχνολογικής αυτής καινοτομίας, έτσι ώστε να αυξηθεί η αποδοτικότητα των υδροβόρων καλλιεργειών και η ποιότητα των παραγόμενων προιόντων, μειώνοντας παράλληλα τόσο το κόστος παραγωγής όσο και το περιβαλλοντικό αποτύπωμα τους. Με τον τρόπο αυτό η ερευνητική δραστηριότητα υποστηρίζει τον αγροτικό κόσμο και βοηθάει στον περιορισμό περιβαλλοντικά επιβλαβών πρακτικών και επικίνδυνων φαινομένων όπως η υπεράντληση υδατικών πόρων και η υπόγεια υφαλμύρωση. Η λελογισμένη χρήση νερού για άρδευση αντιπροσωπεύει πλέον μία ουσιαστική πρόσκληση τόσο για τον αγροτικό κόσμο που χρειάζεται να μπορεί να την ελέγξει και να την περιορίσει ώστε να συμπιέσει και το κόστος παραγωγής όσο και για την τοπική κοινωνία που αναγνωρίζει στην βελτίωση του περιβαλλοντικού ισοζυγίου ένα κρίσιμο παράγοντα για την βελτίωση ποιότητας ζωής.

Σκοπός της Ημερίδας

Η θεματολογία της ημερίδας «**FIGARO : Καινοτομία για την Γεωργία, κέρδος για όλους**» θα απευθύνεται κυρίως σε αγρότες, γεωπόνους και εν γένει πρόσωπα και φορείς των οποίων το αντικείμενο είναι σχετικό με την γεωργία και την διαχείριση των υδατικών πόρων. Οι συμμετέχοντες θα έχουν την δυνατότητα να παρακολουθήσουν ομιλίες σχετικά με το τι είναι η άρδευση ακριβείας και πως εφαρμόζεται, ποιο είναι το ύψος της εξοικονόμησης νερού και της αύξησης της παραγωγής που μπορούν να επιτύχουν με την εφαρμογή της, **μία επίδειξη της πλατφόρμας άρδευσης ακριβείας**, η οποία αναπτύχθηκε ως αποτέλεσμα του ερευνητικού προγράμματος, καθώς και θέματα που αφορούν γενικά στη χρήση διαθέσιμων πληροφοριών και σύγχρονων τεχνολογιών στη γεωργία. Σημειώνεται ότι αποτελεί και την πρώτη παρουσίαση της Πλατφόρμας FIGARO στην χώρα μας.